...kónfekcyja babska...
...majóm swojóm organizacyje...
Szpacyrkym po Cieszynie
“Gdo sie za swój jynzyk wsydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Czeski jarmilki
Pod nomerym dziesiyńć na Starym Targu idzie trefić na czeski jarmilki. Powiym wóm, że jo do dzisia nie wiedzioł co to je, bo przeca żodyn chłop takigo dziwactwa na nogi nie obuwo. Ale teraz uż wiym, że sóm to taki szmaciane bótki bez krómfleka, kiere obuwajóm paniczki jak uż klepeta majóm łod szpilek powykróncane do pola. Taki mjynsze nomera sóm dlo dziecek, kiere w nich gónióm po polu i dziynka tymu, że to ni mo krómfleka to ło nic nie zakopnóm. Na tabuli kiero tam u nich wisi wedla futer idzie poczytać, że eszcze dostaniecie u nich piyńć inszych sortów bótków. Kónsek dalij je zaś kófekcyja babsko, kierej w Cieszynie je tela, że czasym rozmyśłóm czy uż wszedcy chłopi s naszego miasta uciykli i czy eszcze kiery sie szmatle po cestach. We dwiyrzach kapke dalij starki i starziki majóm swojóm organizacyje, kiero pumogo wszeckim, kierym udało sie dożyć do pyndzyji. Ni ma to jednakowóż taki jasne, bo sóm eszcze insi w naszym mieście, kierzi też pumogajóm ludzóm na pyndzyji i mianujóm sie Radą Seniorów. I być tu człowieku móndry do kierych lepszyj by było sie uśmiychać, bo nie wiadómo do kóńca s kierych starziki majom wiynkszy profit. Ale to ni ma wszecko, bo dlo takich co eszcze sami poradzóm sie szmatłać po cestach i dóndóm bez kryki do unwersyteta to mógóm se siednóć tam u nich w ławkach i posłóchać rozmajtych móndrych rechtorów. Nejgorzij jak człowiek mo miszung w czepani i nie wiy kaj skoczyć, a eszcze ku tymu ni mo sie kogo spytać jako by to zrobić, coby być s inszymi kamratami w kupie.
Mini słownik:
jarmilki-tenisówki,
obuwo-wkłada,
krómflek-obcas,
klepeta-nogi,
do pola-na zewnątrz,
wedla-obok,
futra-ościeżnice,
kónsek-kawałek,
szmatle-pląta się,
cesta-droga,
pyndzyj-emerytura,
starziki-dziadkowie,
kryka-laska,
czepań-głowa,
kaj-gdzie,
kamrat-kolega.
Tóż miyjcie sie wszedcy dbrze i wiesiołego popióntku
szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn hau_Latn epo_Latn pol_Latn pap_Latn mri_Latn pol_Latn pol_Latn glg_Latn bjn_Latn pol_Latn szl_Latn szl_Latn hau_Latn hrv_Latn szl_Latn epo_Latn bos_Latn szl_Latn